府公射堂飲酒輒陪尊丈侍郎兼揖諸孫拜獻拙詩
作者：劉敞
朝代：宋

paragraphs: 煌煌南極星，粲粲北維斗。
稟齡瑞明時，運柄燮萬有。
降神非尋常，希世曾一偶。
積善如公家，于今見純佑。
安車告歸日，三府升平久。
萬石均祿秩，魯公拜前後。
茫茫周漢來，此事復聞否。
黄金鑄大印，綠絲綰長綬。
方爲累世滎，況多後來秀。
戲禽試强弩，勸客滿春酒。
賤子敢再拜，願公更眉壽。